Document ID: 32003R2036

Komisijas Regula (EK) Nr. 2036/2003
(2003. gada 19. novembris),
ar kuru atkāpjas no Regulas (EK) Nr. 896/2001 attiecībā uz to pielāgošanas koeficientu noteikšanu, kas piemērojami katra tradicionālā tirgus dalībnieka references daudzumam saskaņā ar tarifu kvotām banānu importam 2004. gadam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 2587/2001 [2], un jo īpaši tās 20. pantu,
tā kā:
(1) 4. panta 1. punktā Komisijas 2001. gada 7. maija Regulā (EK) Nr. 896/2001, ar ko paredz sīki izstrādātus noteikumus Padomes Regulas (EEK) Nr. 404/93 piemērošanai attiecībā uz banānu importu Kopienā [3], kurā jaunākie grozījumi izdarīti ar Regulu (EK) Nr. 1439/2003 [4], ir noteikta metode tradicionālo tirgus dalībnieku A/B un C references daudzuma aprēķināšanai 2004. un 2005. gadam, pamatojoties uz šo tirgus dalībnieku izmantotajām ievešanas atļaujām attiecīgajā gadā.
(2) Saskaņā ar dalībvalstu ziņojumiem atbilstoši Regulas (EK) Nr. 896/2001 5. panta 2. punktam to references daudzumu summa, kas tādējādi noteikti 2004. gadam, ir 2197147,342 tonnas visiem tradicionālajiem tirgus dalībniekiem A/B un 630713,105 tonnas visiem tradicionālajiem tirgus dalībniekiem C. Tā kā šīs summas nepārsniedz tarifu kvotās pieļauto daudzumu, minētās regulas 5. panta 3. punkta piemērošana ļaus noteikt pielāgošanas koeficientu, kas palielinās tradicionālo tirgus dalībnieku references daudzumus.
(3) Tradicionālajiem tirgus dalībniekiem var noteikt īpaši nelielus daudzumus lielo grūtību dēļ, kas ietekmēja viņu darbību attiecīgajā gadā. Saskaņā ar Regulas (EK) Nr. 896/2001 5. panta 5. punktu Komisija var veikt attiecīgus pasākumus, kuru piemērošana ir pamatota īpašu situāciju risināšanai tarifu kvotu A/B un C robežās. Turklāt dažu dalībvalstu paziņojumus par to references daudzumu summu, kas noteikti tradicionālajiem tirgus dalībniekiem atbilstīgi Regulas (EK) Nr. 896/2001 4. panta 1. punktam, var koriģēt pēc pašlaik notiekošo tiesas procesu pabeigšanas.
(4) Līdz izmaiņām minētajās situācijās un lai attiecīgā gadījumā varētu veikt vajadzīgos pasākumus saistībā ar attiecīgajiem tirgus dalībniekiem, ir ieteicams pagaidām 2004. gadam nenoteikt katra tradicionālā tirgus dalībnieka references daudzumam piemērojamos pielāgošanas koeficientus.
(5) Tāpēc jāizdara atkāpes no Regulas (EK) Nr. 896/2001.
(6) Lai tirgus dalībniekiem būtu pietiekami daudz laika iesniegt licenču pieteikumus 2004. gada pirmajam ceturksnim, šai regulai ir jāstājas spēkā nekavējoties.
(7) Šajā regulā paredzētie pasākumi ir saskaņā ar Banānu pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 896/2001 5. panta 3. punkta, pagaidām netiek noteikti pielāgošanas koeficienti, kurus piemēro tradicionālo tirgus dalībnieku references daudzumiem attiecībā uz tarifu kvotām A/B un C 2004. gadam.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 19. novembrī

Labels: 3
17